“โอสถสภา” ยื่นไฟลิ่งขาย IPO 603 ล้านหุ้น เล็งเทรด SET หวังระดมทุนขยายธุรกิจทั้งใน-ตปท.
"โอสถสภา" ผู้ประกอบธุรกิจผลิตและจำหน่ายสินค้าอุปโภคบริโภค ยื่นไฟลิ่งขาย IPO 603 ล้านหุ้น เล็งเทรด SET หวังระดมทุนขยายธุรกิจทั้งใน-ตปท. โดยมีบล.ภัทร และ บล.บัวหลวง เป็นที่ปรึกษาทางการเงิน
18 เม.ย. 2561

บริษัท โอสถสภา จำกัด (มหาชน) เปิดเผยว่า บริษัทยื่นแบบแสดงรายการข้อมูล (ไฟลิ่ง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นสามัญแก่ประชาชนทั่วไปเป็นครั้งแรก (IPO) จำนวนไม่เกิน 603,750,000 หุ้น ประกอบด้วยหุ้นสามัญเพิ่มทุนที่เสนอขายโดยบริษัทจำนวนไม่เกิน 506,750,000 หุ้น และหุ้นสามัญเดิมที่เสนอขายโดย Orizon Limited จำนวนไม่เกิน 67,000,000 หุ้น
รวมถึงหุ้นสามัญเดิมที่เสนอขายโดย Y Investment Ltd จำนวนไม่เกิน 30,000,000 หุ้น รวมทั้งหมดคิดเป็นสัดส่วนไม่เกิน 20.10% ของจำนวนหุ้นสามัญที่ออกและชำระแล้วทั้งหมดของบริษัทภายหลังการออกและเสนอขายหุ้น IPO โดยมี บล.ภัทร และ บล.บัวหลวง เป็นที่ปรึกษาทางการเงิน
โดยปัจจุบันบริษัทมีทุนจดทะเบียนจำนวน 3,003.75 ล้านบาท แบ่งเป็นหุ้นสามัญจำนวน 3,003,750,000 หุ้น มูลค่าที่ตราไว้หุ้นละ 1 บาท และมีทุนชำระแล้วจำนวน 2,497 ล้านบาท แบ่งเป็นหุ้นสามัญจำนวน 2,497,000,000 หุ้น มูลค่าที่ตราไว้หุ้นละ 1 บาท ภายหลังเสนอขาย IPO บริษัทจะมีทุนชำระแล้วเป็นจำนวนไม่เกิน 3,003.75 ล้านบาท
ส่วนผู้ถือหุ้นรายใหญ่ของบริษัท ประกอบด้วย นายนิติ โอสถานุเคราะห์ ถือหุ้น 624,250,000 หุ้น คิดเป็น 25% ภายหลังจากเสนอขาย IPO แล้วจะลดสัดส่วนการถือหุ้นลงเหลือ 20.78%, Orizon Limited  ถือหุ้น 604,148,600 หุ้น คิดเป็น 24.19% จะลดการถือหุ้นลงเหลือ 537,148,600 หุ้น คิดเป็น 17.88%, นายเพชร โอสถานุเคราะห์ ถือหุ้น 149,735,700 หุ้น คิดเป็น 6% จะลดสัดส่วนการถือหุ้นลงเหลือ 4.98%
ทั้งนี้ บริษัทมีนโยบายจ่ายเงินปันผลให้แก่ผู้ถือหุ้นไม่น้อยกว่า 40% ของกำไรสุทธิตามงบการเงินรวมของบริษัทหลังหักทุนสำรองต่าง ๆ ทุกประเภทที่กฎหมายและข้อบังคับของบริษัท
โดยการเข้าจดทะเบียนในตลาดหลักทรัพย์แห่งประเทศไทย (SET) ครั้งนี้ บริษัทมีวัตถุประสงค์ในการนำเงินระดมทุนใช้เป็นเงินทุนสำหรับการขยายธุรกิจ ทั้งในประเทศและต่างประเทศ รวมถึงการพัฒนาปรับปรุงการผลิต การจัดจำหน่ายสินค้า ประสิทธิภาพสินค้า และการดำเนินธุรกิจภายในของบริษัท นอกจากนั้นยังใช้ชำระคืนเงินกู้ยืมจากสถาบันการเงิน และใช้เป็นเงินทุนหมุนเวียนในการดำเนินงาน
อนึ่ง โอสถสภา ประกอบธุรกิจผลิตและจำหน่ายสินค้าอุปโภคบริโภค โดยมีกลุ่มผลิตภัณฑ์หลักได้แก่ กลุ่มผลิตภัณฑ์เครื่องดื่ม และกลุ่มผลิตภัณฑ์ของใช้ส่วนบุคคล และธุรกิจให้บริการผลิตสินค้า บรรจุภัณฑ์ และจัดจำหน่ายสินค้า ด้วยประวัติความเป็นมาที่ยาวนานกว่า 125 ปี
สำหรับโครงการในอนาคต บริษัทอยู่ระหว่างดำเนินโครงการด้านกลยุทธ์เพื่อเพิ่มรายได้จากการขายและเพิ่มประสิทธิภาพโดยเน้นในเรื่องผลตอบแทนการลงทุน โดย ณ วันที่ 31 มี.ค.61 บริษัทฯ คาดว่าจะมีรายจ่ายฝ่ายทุนสำหรับโครงการที่ได้รับอนุมัติจากคณะกรรมการบริษัทให้เริ่มดำเนินการแล้วในปี 61 จำนวนประมาณ 2,668 ล้านบาท และในปี 62 อีกประมาณ 2,613 ล้านบาท